阿辛斯奧後悔入「門」 想重投皇馬
2024年04月15日 20:02
東網電視
更多新聞短片
馬高阿辛斯奧今季表現令人失望。(Getty Images)
馬高阿辛斯奧上年夏天約滿,由皇馬轉投巴黎聖日耳門(PSG),以為事業能夠再上一層樓,但事與願違,一直未能穩坐正選,早前歐聯8強首回合難得擔正,卻只係踢咗半場,就被換走,令呢位28歲西班牙國腳意興闌珊,根據《Defensa Central》爆料,馬高阿辛斯奧後悔入「門」,並希望重投皇馬。
馬高阿辛斯奧效力皇馬期間,有出色表現,但因為薪酬問題傾唔掂數,最終加盟PSG獲得肥約,但有錢卻唔開心,因為呢位翼鋒未知是否皇馬背景太濃厚,不獲「巴塞幫」嘅PSG教練安歷基信任,今季法甲僅上陣14次,其中只有9次踢正選,發揮亦唔理想。
馬高阿辛斯奧上陣時間少之餘,亦經常未能出任最擅長嘅翼鋒,例如歐聯8強首回合對巴塞隆拿,安歷基安排阿辛斯奧扮演「假9」角色,效果自然欠佳,結果踢完上半場,就被21歲小將巴高拿入替。
據悉呢次調動令原本已經過得唔開心嘅馬高阿辛斯奧,深受打擊,因而萌生去意。不過,馬高阿辛斯奧仲有2年合約在身,加上皇馬近年推行年輕化,估計唔會簽番呢位舊將,阿辛斯奧想重獲新生,可能要考慮其他球隊。